In nomine Domini, amen. Per hoc presens publicum instrumentum cunctis pateat evidenter quod anno ejusdem Domini millesimo CCC° septuagesimo septimo, indictione prima, mensis decembris die vicesima tercia, more ecclesie Gallicane, pontificatus sanctissimi in Christo patris ac domini nostri domini Gregorii divina providentia pape XImi anno septimo, in mei notarii publici et testium infrascriptorum presentia, reverendo in Christo patre ac domino, domino Petro de Barreria, Dei gratia episcopo Eduensi, venienti noviter ad ecclesiam suam Eduensem, quam nondum intraverat postquam ad ipsius ecclesie regimen fuerat assumptus, venerunt obviam processionaliter viri venerabiles et discreti domini Oliverius de Martrolio, decanus, Nycholaus de Tholono, cantor, Gaulcherius de Musigneyo prepositus de Susseyo, Petrus Talepain, abbas secularis Sancti Stephani de Strata, Amedeus de Orgeleto, Hugo de Prisiaco, Johannes de Pesano, Petrus de Flacelleriis, Stephanus de Vallibus, Galterus de Martigniaco, Regnaudus de Crisseyo, Petrus de Poilleyo, Petrus Andierii, Guillermus Marteronis, Henricus Martineti, Johannes de Castro Villano, Ytherius Pectavini, Johannes Taillandi, Petrus Malbernardi et Guillermus de Blano, ecclesie Eduensis canonici, et quamplures capellani et clerici ipsius ecclesie choriales ad portam claustri per quam itur a claustro Eduensi ad macellum domini episcopi Eduensis, que porta est sita juxta domum Johannis Rolini ex una parte et domum Theobaldi de Vico ex altera parte. Et cum ipsi fuerunt illuc, dicto domino episcopo juxta et extra dictam portam existente, dicta porta pro parte majori et quasi tota clausa, dominis decano, canonicis et chorialibus antedictis in dicto claustro existentibus, prefatus dominus decanus vice sua et capituli dictum dominum episcopum requisivit quatinus juramentum quod facere tenebatur ecclesie et capitulo predictis, antequam ecclesiam Eduensem ingrediretur, prout domini episcopi Eduenses, sui predecessores, fecerunt, videlicet quibus tempore suo priusquam reciperentur per predictos dominos decanum et capitulum, facere et prestare vellet, quod juramentum erat scriptum in quadam cedula papirea, cujus tenor inferius est insertus, quam in suis manibus tenebat dictus dominus decanus. Et indilate dictus dominus episcopus predicte requisitioni annuere volens, tactis sacrosanctis evangeliis et dicta cedula cum ambabus manibus, contenta in cedula predicta juravit et dixit: Nos juramus contenta in ista cedula servare cum limitationibus juris, cujus quidem cedule papiree tenor talis est: Nos Petrus, permissione divina episcopus Eduensis, juramus ad hec sancta Dei evangelia fidelitatem ecclesie Sancti Nazarii Eduensis. Item, juramus ad hec sancta Dei evangelia nos servaturum jura, privilegia, libertates, consuetudines et statuta capituli et ecclesie Eduensis facta et facienda. Item, juramus nos ferre sentencias interdicti et suspensionis seu excommunicationis, cum requisiti fuerimus, in predones, malfactores, raptores et invasores personarum et rerum capituli et ecclesie Eduensis, si et quatinus bonum et expediens fuerit capitulo et ecclesie Eduensi, nec relaxare vel amovere sentencias quousque fuerit satisfactum vel nisi de consensu capituli procedat, vel nisi aliud de jure vel pro utilitate ecclesie et capituli fuerit faciendum, et tunc de consensu capituli. Sic nos Deus adjuvat, et hec sancta. De et super quibus omnibus et singulis premissis profati domini decanus et cantor, tam suo quam capituli nomine petierunt a me notario publico infrascripto publicum instrumentum; quibus sic actis, prefati domini decanus et canonici portam predictam fecerunt apperire et dictum dominum episcopum processionaliter receperunt, qui dictam portam intravit et cum dicta processione ivit ad ecclesiam suam predictam Eduensem. Acta fuerunt hec anno, mense, die, indictione et pontificatu ac locis predictis, presentibus reverendo in Christo patre ac religiosis et venerabilibus viris domino Petro Dei gratia abbate Sancti Policarpi, Narbonensis diocesis, dominis Galtero priore prioratus Sancti Symphoriani Eduensis, Odilio de Monte Jovis, milite, Johanne de Laiseyo, domicello, Hugone de Cluniaco, Hugone Boisserandi, Johanne Rolini, Stephano Node, Stephano Servientis, Guillermo Canouhot de Edua et pluribus aliis testibus ad premissa vocatis et specialiter rogatis. Et ego Johannes Maceoti, Carnotensis diocesis presbiter, publicus apostolica et imperiali auctoritate notarius, etc.